Već na startu A-1 lige poslastica, Alkaru u goste stiže Split. Svako gostovanje 'žutih' u Sinju praznik je košarke. Uvijek 'Maligani' napune dvoranu, naprave sportskim prijateljima iz grada pod Marjanom 'paka'. A večerašnja fešta (19.30) bit će još i veća zato što je u pitanju službena premijera obje momčadi. U odnosu na prošlu sezonu u sastavu trenera Damira Milačića nema više Ivana Mikulića (Cibona) i Željka Župića (kraj karijere), a vratio se Antonio Bilić (Trogir).





Splićani novog trenera Jakšu Vulića jači su za Antu Đuguma, Stjepana Tešiju, Jakova Mustapića, Petra Madunića, neko vrijeme i za Matea Kedžu (nije u planu za nastup u Sinju), ali su ostali bez Srđana Subotića i Filipa Najeva.





Ulogu kapetana preuzeo je najiskusniji Ivan Mimica. Domaćinu će hendikep biti izostanak duže ozlijeđenog Luke Žitka.





- Već na otvaranju čeka nas po atmosferi možda i najteže gostovanje. Respektiramo Alkar i kolegu Milačića koji mi je bio suigrač, kojeg sam i vodio, ali ne idemo u Sinj s bijelom zastavom – najavio je Vulić.





- Respektiramo Split, ali vjerujem u svoju momčad i sve što smo radili tijekom priprema – istaknuo je Milačić.





Veliko pojačanje 'žutih' je Dino Rađa koji će pomoći u radu s centrima, ali i direktoru Robertu Andrijiću.





- Kontaktirali smo i neke naše druge bivše igrače Kukoča, Perasovića, Dukana... Sve su to legende kluba koje mogu pomoći - rekao je Vulić.





Parovi 1. kola: subota (19) Kvarner 2010 – Jolly JB Šibenik, GKK Šibenik – Ribola Kaštela, Slavonski Brod – Vrijednosnice Osijek, Alkar – Split (19.30); nedjelja Zagreb – Zabok (12). Slobodna je Gorica.





Frane Vulas